***Obrazloženje***

 Člankom 17. stavkom 1. Zakona o ublažavanju i uklanjanju posljedica prirodnih nepogoda („Narodne novine“ br. 16/19), propisano je da predstavničko tijelo jedinice lokalne i područne /regionalne/ samouprave do 30. studenog tekuće godine donosi Plan djelovanja za slijedeću kalendarsku godinu radi određenja mjera i postupanja djelomične sanacije šteta od prirodnih nepogoda.

Planom djelovanja u području prirodnih nepogoda za Grad Zadar za 2024. godinu određene su mjere i postupanja u slučaju nastanka prirodnih nepogoda izglednih za Grad Zadar. Plan djelovanja uključuje detaljnu analizu svake od navedenih prirodnih nepogoda kao metodološke pojave, učestalost i opseg nastanka, prouzročene štete, preventivne mjere, mjere za ublažavanje/otklanjanje izravnih posljedica te procjenu opreme i drugih sredstava za djelomičnu sanaciju šteta. Planom djelovanja ne ulazi se u područja civilne i protupožarne zaštite koja su regulirana drugim propisima i obvezama već se donošenjem Plana djelovanja prvenstveno želi istaknuti značaj sagledavanja mjera i postupanja koje Grad Zadar, u skladu s mogućnostima i nadležnostima, može i treba poduzeti kako bi sanirala štete nastale prouzročene prirodnim nepogodama.

Temeljem članka 11. Zakona o pravu na pristup informacijama (NN br. 25/13, 85/15, 69/22), jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba.

 U cilju upoznavanja javnosti s nacrtom prijedloga Plana djelovanja u području prirodnih nepogoda za Grad Zadar za 2024. godinu, pribavljanja mišljenja, primjedbi i prijedloga zainteresirane javnosti, te u konačnici donošenja što kvalitetnijeg akta, predlaže se za Nacrt predmetnog Plana provesti javno savjetovanje.

Nacrt Plana djelovanja u području prirodnih nepogoda za Grad Zadar za 2024. godinu javno se objavljuje na internetskim stranicama Grada Zadra s rokom od 30 dana.